Samlingsstund for barn

I sosiale medier

Fisketur: Vi drar på fisketur, hører om Jesus som gikk på vannet, lærer om fisk og snakker om Kristi himmelfart.
Kirkens tro og tradisjon: Bønn.
Kjernetekst fra trosopplæringsplanen: Jesus går på vannet, Joh 6,1-35.

Elementer i samlingsstunden

1. Presentasjon av deg og seerne
2. Introduksjon
3. Spørsmålsrunde med bevegelser
4. Velkommen-sang
5. Aktivitet (vi fisker)
6. Trosformidling: Jesus gikk på vannet, vi snakker også om Kristi himmelfart
7. Sang: Ro, ro til fiskeskjær
8. Vi får fisk og lærer om fisken
9. Tips til fisk du kan fiske i stua
10. Vi lager slim
11. Bønn

# Mål for samlingene

* Barna skal få en opplevelse av å være sammen.
* De skal få synge, få tips om aktivitet, delta i lek.
* Barna lærer litt om Jesus som gikk på vannet og de hører om Kristi himmelfart.

# Du trenger

* Noe å filme med.
* Båt og fiskeutstyr.
* Lage fisker du kan fiske i stua: Utprintet fisker/sjødyr, saks, lamineringsmaskin og noe å fiske med.
* Slik: Lim (Elmers glue er best, men hvitt og blankt lim fungerer også. De i butikken vil sannsynligvis vite hvilket lim som egner seg til slim), kontaktlinsevann (en optiker vil også vite hvilken kontaktlinsevann du trenger – dette er et spørsmål de nok får ofte!), natron, noe å røre med.
* Sanger og bønn.

Manus til hele sekstende samlingsstund

I dokumentet er det lagt inn overskrifter for å holde oversikt – men samlingen «flyter» videre av seg selv.

# 1. Presentasjon

Velkommen til samlingsstund!

(Presenter dere med navn, alder og bosted)

Hva heter du?
Å, det var mange fine navn!
Du må gjerne få en voksen til å skrive en hilsen i kommentarfeltet under, så vet vi hvem som ser på.

# 2. Introduksjonsrunde om hvorfor vi har samlingsstund

I dag har vi dratt på fisketur. Vi skal lære navn på fisker. Og vet du hvorfor vi vi valgte fisketur på samlingsstund? Jo, Jesus var ofte ute og fisket med vennene sine.

# 3. Spørsmålsrunde med bevegelser

Vi stiller spørsmål, og så kan du svare ved å gjøre det vi sier.
(Her improviserer Matilda en del, så spørsmålene her avviker noe fra sendingen).

**Alle som elsker å bade, hold for nesen.**

**Alle som skulle ønske at de var like flink til å svømme som en fisk, lag svømmetak.**

**Alle som liker å være på båttur, rop hurra.
Alle som er klar for å synge sangen vår, klapp på knærne.**

# 4. Velkommen-sang

*Velkommen alle musikanter,*

*musikanter som er klare nå.*

*Alle musikanter som kan takten slå!*

*Klapp i hendene! (klapp i hendene)*

*Klapp med tennene (Klapp med tennene)*

*Hvor er knærne? (Slå på knærne)*

*Hvor er tærne? (Slå på tærne)*

# 5. Aktivitet

Vi kaster ut snøret og håper at fisken biter.

# 6. Trosformidling: Jesus gikk på vannet + Kristi himmelfart

Jesus hadde mange venner som var fiskere. En av dem var Peter. En gang Peter satt og ordnet fiskeutstyret, kom Jesus forbi. Jesus spurte om Peter ville bli med ham og være hans venn, og Peter sa ja. I tre år var Jesus og vennene, vi kaller dem disipler, sammen. Jesus hjalp de som trengte hjelp, og mye skjedde. En gang de var på båttur skjedde det utroligste: Jesus gikk på vannet (vi viser med en dukke som går på vannet).
Vennene til Jesus hadde det godt sammen med Jesus. Men Jesus sa at han skulle bli borte.
Husker dere hva som skjedde i påsken? Jesus døde. Etter tre dager sto han opp igjen.
Nå var vennene igjen sammen med Jesus. Men så, etter en stund skjedde det som vi minnes på Kristi himmelfartsdag: Jesus dro opp til himmelen. Og nå kom han ikke tilbake.
Men Jesus sa at vennene ikke skulle være alene, han skulle sende noen slik at de igjen kunne være sammen. Hvordan det skjedde, det skal vi høre mer om neste søndag når det er pinse. Men før det måtte vennene vente og vente.
Det er litt som å være på fisketur: Vi må vente og vente.
Kanskje vi skal kaste ut snøret på andre siden av båten? Det sa Jesus til fiskevennen sin Peter en gang.

# 7. SangMens vi sitter her og venter, så kan vi synge en sang: *Ro, ro til fiskeskjær.**Hvor mange fisker fikk vi der?* *En til far og en til mor,* *en til søster og en til bror.* *Og en til den som fisken dro, og det var vesle Matilda-mor.*

# 8. Vi får fisk og lærer om fisk

Vi fikk to fisker. Vi drar dem opp i båten og tar livet av dem.
Så ser vi på fiskene:
- Fisken har øyne, men ikke øyelokk.
- Fisken har munn og små tenner.
- Fisken har gjeller.
- I fisken vår finner vi mange småfisk som fisken har spist før den beit på kroken.
- Fisken har finner.

# 9. Aktivitet

Du trenger: Bilder av fisker du kan skrive ut. Saks. Lamineringsmaskin. Noe å fiske med.

Slik gjør du: Skriv ut bilder av fisk og andre sjødyr. Klipp dem ut. Laminer bildene. Klipp ut igjen. Fest bildene til kroker eller klesklype for å fiske dem. Nå kan du fiske igjen og igjen og øve på navnene.

# 10. Vi lager slim.

Du trenger: Lim (Elmers glue er best, men hvitt og blankt lim fungerer også. De i butikken vil sannsynligvis vite hvilket lim som egner seg til slim), kontaktlinsevann (en optiker vil også vite hvilken kontaktlinsevann du trenger – dette er et spørsmål de nok får ofte!), natron, noe å røre med.

Slik gjør du: Vi tar litt på slump, men det finnes mange oppskrifter på nett. Hell oppi lim i en bolle. (Vi brukte en halv limflaske, se størrelse på film). Vi hadde også en egen blå lim med glitter i som vi brukte litt av. Ta i en halv t-skje natron. Rør rundt. Drypp i kontaktlinsevann mens du rører rundt. (Mange oppskrifter sier ca 2 t-skjeer med kontaktlinsevann, men vår slimekspert på 12 år mente det var bedre å dryppe i litt tilfeldig underveis).
Du kan nå også velge å ha litt barberskum oppi for et mer fluffy resultat.
Men det beste tipset er å gjøre som vi gjorde: Finn et barn på ca 9 til 13 år som kan ta ansvar for slimlaging! (De som nå er 15-16 år lagde også slim for noen år siden, og vil nok også kunne bidra her).

# 11. Bønn

Dette er en hermebønn (se bevegelser i promoen)

Herre Jesus Kristus

Du står foran meg

Du er også bak meg

Du er på min høyre side

Du er på min venstre side

Du er over meg

Du er under meg
Og du er glad i meg

#